Broj: 711-I-2059-M-161/19-02-11

Zagreb, 3. prosinca 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Petra Dombaja, općinskog načelnika Općine Drnje**,za davanjem mišljenja Povjerenstva, na 71. sjednici, održanoj 3. prosinca 2019.g., daje sljedeće:

**MIŠLJENJE**

1. **Stupanje u brak dužnosnika Petra Dombaja, općinskog načelnika Općine Drnje, s osobom koja je u istom tijelu u kojem dužnosnik obnaša navedenu dužnost zaposlena na mjestu pročelnice, samo po sebi ne predstavlja povredu odredbi ZSSI-a.**
2. **Sukob interesa mogao bi nastati u situaciji u kojoj bi dužnosnik odlučivao o konkretnim pravima ili obvezama svoje supruge, odnosno u situaciji u kojoj bi dužnosnik donosio odluke koje bi utjecale na ostvarivanje specifičnih privatnih interesa njegove suprugu. U takvim situacijama dužnosnik bi se, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezane osobe, trebao izuzeti te na postupanje ovlastiti svoga zamjenika, odnosno, u slučaju bilo kakve dvojbe u nekoj konkretnoj situaciji, sukladno članku 6. stavku 1. ZSSI-a pravovremeno zatražiti mišljenje Povjerenstva za odlučivanje o sukobu interesa o daljnjem postupanju.**
3. **Sukladno članku 8. stavku 2. ZSSI-a dužnosnik je istekom godine u kojoj je brak sklopljen dužan Povjerenstvu prijaviti promjenu bračnog statusa, osobne podatke o bračnom drugu, kao i sve podatke imovini svoga bračnog druga.**

Obrazloženje

Zahtjev za davanjem mišljenja Povjerenstva podnio je Petar Dombaj, općinski načelnik Općine Drnje. U knjigama ulazne pošte zahtjev je zaprimljen pod poslovnim brojem 711-U-3988-M-161/19-01-2 dana 27. studenog 2019.g., povodom kojeg se vodi predmet broj M-161/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Petar Dombaj obnaša dužnost općinskog načelnika Općine Drnje od 13. lipnja 2017.g. Stoga je i Petar Dombaj, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je na lokalnim izborima 2017.g. izabran na dužnost općinskog načelnika Općine Drnje te da je na istu dužnost stupio 13. lipnja 2017.g. Dužnosnik navodi da ulazi u brak sa svojom budućom suprugom, ……………., koja radi u Općini Drnje na mjestu pročelnika. Ona je zaposlena u Općini Drnje od 12. studenog 2016.g. za vrijeme mandata bivšeg općinskog načelnika i općinske uprave. Ista se javila na redovan natječaj i zadovoljila sve kriterije, ostvarila najbolji rezultat na testiranju, a ishod je bio zaposlenje u Općini Drnje. Dužnosnik napominje i kako ista nije jedina zaposlenica Općine Drnje. Dužnosnik stoga traži mišljenje Povjerenstva u vezi navedene situacije.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Sukladno stavku 5. istog članka, povezane osobe u smislu ZSSI-a su članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 53a Zakonom o lokalnoj i područnoj (regionalnoj) samoupravi („Narodne novine“ broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da upravnim tijelima u jedinicama lokalne i područne (regionalne) samouprave upravljaju pročelnici koje na temelju javnog natječaja imenuju općinski načelnik, gradonačelnik i župan. Općinski načelnik, gradonačelnik i župan također, u određenim slučajevima propisanim zakonom, mogu razriješiti pročelnike. Istim člankom propisano je da se na prava, obveze i odgovornosti, kao i na druga pitanja u svezi s radom pročelnika, koja nisu uređena navedenim Zakonom, primjenjuju odredbe zakona kojim se uređuje radni odnos službenika i namještenika u tijelima jedinice lokalne i područne (regionalne) samouprave.

Člankom 5. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj: 86/08., 61/11., 04/18. i 112/19.) propisano je da o imenovanju i razrješenju pročelnika upravnog tijela te o drugim pravima i obvezama pročelnika odlučuje rješenjem općinski načelnik, gradonačelnik odnosno župan.

Zakonom o plaćama u lokalnoj i područnoj (regionalnoj) samoupravi („Narodne novine“ broj: 28/10.) propisano je da plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik, odnosno namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Člankom 9. navedenog Zakona propisano je da se osnovica za obračun plaće službenika i namještenika u upravnim odjelima i službama jedinica lokalne i područne (regionalne) samouprave utvrđuje kolektivnim ugovorom. Ako osnovica za obračun plaće nije utvrđena kolektivnim ugovorom, utvrđuje ju odlukom župan, gradonačelnik, odnosno općinski načelnik.

Člankom 10. gore navedenog Zakona propisano je da koeficijente za obračun plaće službenika i namještenika u upravnim odjelima i službama jedinica lokalne i područne (regionalne) samouprave određuje odlukom predstavničko tijelo jedinice lokalne i područne (regionalne) samouprave, na prijedlog župana, gradonačelnika, odnosno općinskog načelnika.

Uvidom na službene internetske stranice Općine Drnje utvrđeno je …………….. obavlja poslove pročelnice te je na stranicama navedena kao jedna od tri djelatnika Općine Drnje (uz općinskog načelnika i zamjenicu općinskog načelnika).

Slijedom navedenog, Povjerenstvo zaključuje kako ZSSI ne sadrži odredbe koje bi branile dužnosniku Petru Dmbaju da stupi u brak s osobom koja je u istom tijelu u kojem dužnosnik obnaša dužnost općinskog načelnika zaposlena na mjestu pročelnice. Stoga je Povjerenstvo dalo mišljenje kako je navedeno u točki I izreke ovog akta.

Međutim, iz gore spomenutih odredbi Zakona, kojima se uređuje položaj službenika u jedinicama lokalne i područne (regionalne) samouprave, razvidno je kako bi se dužnosnik Petar Dombaj, kao općinski načelnik, mogao naći u situacijama u kojima bi odlučivao o materijalnim pravima ili o nekim drugim specifičnim privatnim interesima njegove supruge, koje bi ista zaposlenica Općine Drnje mogla ostvarivati kroz radni odnos u Općini. U takvim situacijama dužnosnik bi nedvojbeno mogao doći u situaciju sukoba interesa u smislu odredbi ZSSI-a. Isto tako, dužnosnik bi trebao voditi računa i u onim situacijama u kojima bi prilikom odlučivanja, neovisno o tome da li je njegova supruga doista ostvarila neki interes, trebao voditi računa da se u javnosti ne stekne dojam da je dužnosnikova odluka utjecala na interese supruge kao s dužnosnikom povezane osobe. Stoga se dužnosnik upućuje da u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezane osobe, trebao izuzeti prilikom postupanja te na postupanje ovlastiti svoga zamjenika, odnosno, u slučaju bilo kakve dvojbe u nekoj konkretnoj situaciji, sukladno članku 6. stavku 1. ZSSI-a pravovremeno zatražiti mišljenje Povjerenstva za odlučivanje o sukobu interesa o daljnjem postupanju. Stoga je dano mišljenje kao u točki II izreke ovog akta.

Povjerenstvo napominje i kako je člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te **imovini svoga bračnog ili izvanbračnog druga** i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila. Slijedom navedenog, dužnosnik je istekom godine u kojoj je brak sklopljen dužan Povjerenstvu prijaviti promjenu bračnog statusa, osobne podatke o bračnom drugu, kao i sve podatke imovini svoga bračnog druga.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Petar Dombaj, elektroničkom dostavom
2. Objava na internetskoj stranici Povjerenstva
3. Pismohrana